กู้บ้านประชารัฐล้นออมสินปิดรับวันนี้
"ออมสิน" สั่งปิดยื่นคำขอกู้บ้านประชารัฐวันนี้ หลังยอดทะลักกว่า 2.8 หมื่นล้าน
1 เม.ย. 2559

"ออมสิน" สั่งปิดยื่นคำขอกู้บ้านประชารัฐวันนี้ หลังยอดทะลักกว่า 2.8 หมื่นล้าน
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ยอดคำขอสินเชื่อในโครงการบ้านประชารัฐที่ธนาคารเตรียมวงเงินปล่อยกู้ 2 หมื่นล้านบาท ปรากฏว่าตั้งแต่วันที่ 23-31 มี.ค. มีผู้ยื่นขอสินเชื่อแล้วกว่า 2.5 หมื่นราย คิดเป็นวงเงิน 2.8 หมื่นล้านบาท เกินวงเงินของโครงการแล้ว
อย่างไรก็ตาม ธนาคารออมสินจะเปิดให้ยื่นกู้และแจ้งความประสงค์เป็นกรณีพิเศษในวันที่ 1 เม.ย. อีก 1 วัน เนื่องจากเป็นวันสถาปนาธนาคารออมสินครบรอบ 103 ปี แล้วจะปิดรับเพื่อคัดกรองและตรวจสอบคุณสมบัติให้กระบวนการพิจารณาสินเชื่อดำเนินการไปจนเสร็จสิ้น คาดว่าจะมีผู้ผ่านเกณฑ์ได้รับการอนุมัติ 60-70% จากยอดผู้แจ้งความประสงค์มาทั้งหมด เมื่อการพิจารณาสินเชื่อเสร็จสิ้น หากยังมีวงเงินเหลือก็จะเปิดให้แจ้งความประสงค์และรับเรื่องยื่นกู้ใหม่อีกครั้ง
ด้านธนาคารอาคารสงเคราะห์ (ธอส.) เปิดเผยว่า ณ วันที่ 31 มี.ค. มียอดลูกค้าแจ้งขอยื่นกู้โครงการบ้านประชารัฐรวม 1.67 หมื่นราย เป็นวงเงิน 1.41 หมื่นล้านบาท แบ่งเป็นลูกค้าที่ยื่นเอกสารครบและเข้าสู่กระบวนการพิจารณาแล้ว 580 ราย วงเงินกู้ 600 ล้านบาท